2023 5 22
LT
Europos Sąjungos oficialusis leidinys
L 134/101
3 PRIEDAS
PROJEKTAS
SUSITARIMU DĖL JUNGTINĖS DIDŽIOSIOS BRITANIJOS IR ŠIAURĖS AIRIJOS KARALYSTĖS IŠSTOJIMO IŠ EUROPOS SĄJUNGOS IR EUROPOS ATOMINĖS ENERGIJOS BENDRIJOS ĮSTEIGTAME JUNGTINIAME KOMITETE PATEIKTA JUNGTINĖS KARALYSTĖS VIENAŠALĖ DEKLARACIJA 2023 m. ... ... d. dėl rinkos priežiūros ir vykdymo užtikrinimo Kad būtų apsaugota prekyba Jungtinės Karalystės vidaus rinkoje ir Šiaurės Airijos vieta Jungtinės Karalystės muitų teritorijoje, kartu užtikrinant Europos Sąjungos vidaus rinkos ir muitų sąjungos vientisumą, Jungtinė Karalystė prisimena savo įsipareigojimą užtikrinti patikimą rinkos priežiūros ir vykdymo užtikrinimo sistemą, atsižvelgiant į ypatingą tvarką, dėl kurios susitarta su Europos Sąjunga pagal Vindzoro sistemą (9).
Jungtinė Karalystė pabrėžia, kad, siekiant užtikrinti, kad prekiautojai nepiktnaudžiautų šia nauja JK vidaus prekybos tvarka gabendami prekes į Europos Sąjungą, būtinas griežtas vykdymo užtikrinimas.
Rinkos priežiūra Jungtinė Karalystė pripažįsta svarbų rinkos priežiūros vaidmenį ir rinkos priežiūros institucijų bei kitų kompetentingų institucijų darbą siekiant šių tikslų.
Todėl Jungtinė Karalystė ir toliau užtikrins, kad tos institucijos įgyvendintų veiklos programą, kuria būtų skatinama sauga ir reikalavimų laikymasis, be kita ko, bendradarbiaudamos su įmonėmis ir taip užtikrindamos, kad jos žinotų savo pareigas, vertindamos dokumentus ir prireikus tikrindamos rinkoje esančius produktus.
Jungtinė Karalystė toliau: — stiprins rinkos priežiūros institucijų ir kitų kompetentingų institucijų gebėjimus ir pajėgumus; — tobulins produktų saugos rizikos vertinimo metodikas; — užtikrins, kad atitinkamos institucijos turėtų reikiamus įgaliojimus vykdyti veiksmingą stebėsenos veiklą, susijusią su tarptautine Jungtinės Karalystės ir Europos Sąjungos siena; — siekdama patikrinti, ar laikomasi taikomų reikalavimų, rems atitinkamų institucijų vykdomą rizika ir žvalgybos informacija grindžiamą veiklą, įskaitant atitinkamus auditus, patikrinimus ir patikras vietoje; — naudos patikimą žvalgybos informacijos ir duomenų rinkimą, kad sukauptų išsamią įrodymų bazę naujai kylančiai rizikai, įskaitant galimą gabenimą į Europos Sąjungą, nustatyti; — naudos tikslią ir išsamią informaciją politikos ir vykdymo užtikrinimo sprendimams pagrįsti ir — dalysis informacija apie rinkos priežiūros institucijų ir kitų kompetentingų institucijų reikalavimų laikymosi užtikrinimo veiklą ir ją gaus per visas atitinkamas IT sistemas.
Jungtinė Karalystė taip pat toliau rems bendradarbiavimą su rinkos priežiūros institucijomis kitose rinkose per bendrą rinkos priežiūros ryšių palaikymo tarnybą.
Vykdymo užtikrinimas Siekiant apsaugoti JK vidaus rinką ir Europos Sąjungos vidaus rinką bei muitų sąjungą, taip pat ryžtingai kovoti su neteisėta veikla ir kontrabanda, įskaitant organizuotų nusikalstamų grupių veiklą, griežtas vykdymo užtikrinimas netaps naujais tikrinimais ar kontrole Šiaurės Airijos ir Airijos pasienyje, bet reikš aktyvesnę atitinkamų JK institucijų kartu su Europos Sąjungos ir, kai tinkama, valstybių narių institucijomis vykdomą veiklą, laikantis tarptautinės geriausios praktikos.
(9) Žr.
Bendrą deklaraciją Nr.
XX/2023.